ประมวลข่าวทั่วไทยประจำวันที่  13  สิงหาคม 2561
ประมวลข่าวทั่วไทยประจำวันที่  13  สิงหาคม 2561  
  การเมือง/มั่นคง 
  นายกรัฐมนตรี เปิดงานศิลปาชีพประทีปไทย OTOP ก้าวไกล ด้วยพระบารมี ครั้งที่ 7  
 พลเอก ประยุทธ์ จันทร์โอชา นายกรัฐมนตรี  เปิดงาน “ศิลปาชีพประทีปไทย โอทอปก้าวไกล ด้วยพระบารมี” ครั้งที่ 7 ซึ่งจัดขึ้นระหว่างวันที่ 11-19 ส.ค. ที่อาคารชาเลนเจอร์ ศูนย์การแสดงสินค้าและการประชุมอิมแพ็ค เมืองทองธานี โดยมีนายสุธี มากบุญ รัฐมนตรีช่วยว่าการกระทรวงมหาดไทย คณะทูตานุทูต คณะรัฐมนตรี และข้าราชการเข้าร่วมงาน ซึ่งงานดังกล่าวจัดโดยกรมพัฒนาชุมชน กระทรวงมหาดไทย เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  ด้วยสำนึกในพระมหากรุณาธิคุณที่ทรงส่งเสริมอาชีพและช่วยเหลือราษฎรให้มีอาชีพเสริม ภายใต้โครงการส่งเสริมศิลปาชีพ และมูลนิธิส่งเสริมศิลปาชีพฯ ทำให้เกิดการเผยแพร่มรดกทางภูมิปัญญาไปสู่นักท่องเที่ยวชาวไทยและชาวต่างชาติ ซึ่งมีส่วนสำคัญต่อการพัฒนาเศรษฐกิจของแต่ละภูมิภาคในประเทศไทย
 นายกรัฐมนตรี กล่าวเปิดงานว่า รัฐบาลให้ความสำคัญเศรษฐกิจฐานรากของประเทศ ที่มุ่งเน้นการกระจายรายได้ทั้งหมดให้เป็นห่วงโซ่ในกลุ่มอาชีพ อีกทั้งรัฐบาลมุ่งหวังกระจายรายได้และลดความเหลื่อมล้ำในสังคม ให้ผลิตภัณฑ์ไทย เป็นที่รองรับในตลาดโลกจึงเป็นโอกาสที่ดีที่ทุกคนได้สืบสานศิลปวัฒนธรรมของไทย และสินค้าโอทอป ซึ่งวันนี้ประสบความสำเร็จแล้วในรัฐบาลนี้ ที่ได้นำสินค้าโอทอปขึ้นไปจำหน่ายบนสายการบินไทย เพื่อเป็นการเผยแพร่ให้เป็นที่รู้จักของชาวต่างชาติ ดังนั้น ผู้ประกอบการจะต้องคำนึงถึงความต้องการของตลาดเป็นอันดับแรก ซึ่งรวมถึงสินค้าทางการเกษตรด้วย และขอให้ผู้ประกอบการเร่งพัฒนาสินค้าให้มีคุณภาพ ใช้การตลาดนำการผลิต
 ทั้งนี้ กระแสตอบรับ 2 วันแรกที่มีการเปิดจำหน่ายสุดยอดสินค้าโอทอป งานหัตถศิลป์และผ้าไทยสร้างรายได้แล้วกว่า 230 ล้านบาท ภายในงานประกอบด้วย 6 โซน เช่น ศูนย์นิทรรศการเฉลิมพระเกียรติ สมเด็จพระเจ้าอยู่หัวมหาวชิราลงกรณ บดินทรเทพยวรางกูร และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 การจัดแสดงและจำหน่ายผลิตภัณฑ์หัตถศิลป์ของมูลนิธิส่งเสริมศิลปาชีพฯ การจัดแสดงและจำหน่ายผลงานของศิลปินโอทอปจำนวน 100 ราย การจัดแสดงและจำหน่ายผ้าไทย การจัดแสดงและจำหน่ายผลิตภัณฑ์ชุมชนของหมู่บ้านข้างพระตำหนัก 4 ภูมิภาค และการจัดแสดงและจำหน่ายสุดยอดสินค้าโอทอปและสินค้าโอทอป กว่า 2,000 บูธ โดยบูธอาหารโอทอปได้มีการแสดงสัญลักษณ์ “ผลิตภัณฑ์นี้ปลอดภัยไร้ไขมันทรานส์” ซึ่งได้รับการรับรองจากกระทรวงสาธารณสุขด้วย 
 รองนายกรัฐมนตรีและรัฐมนตรีว่าการกระทรวงกลาโหม ขอบคุณเจ้าหน้าที่ทุกภาคส่วน ที่ให้การช่วยเหลือประชาชนที่ได้รับผลกระทบจากเหตุอุทกภัยอย่างต่อเนื่อง   
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม แสดงความขอบคุณและเป็นกำลังใจให้กับข้าราชการทหาร ตำรวจและฝ่ายปกครองในแต่ละพื้นที่ ที่ร่วมกันทำหน้าที่ให้ความช่วยเหลือประชาชน ที่ได้รับผลกระทบจากสถานการณ์อุทกภัยในพื้นที่ 31 จังหวัดทั่วประเทศ จำนวนถึง 48,947 ครัวเรือน อย่างต่อเนื่องที่ผ่านมา
 โดยขอให้ทุกเหล่าทัพ กำชับหน่วยทหารในพื้นที่ ให้ติดตามสภาพอากาศและสถานการณ์น้ำในพื้นที่เสี่ยงอย่างใกล้ชิด โดยเฉพาะในพื้นที่ภาคตะวันออกเฉียงเหนือ ภาคใต้ตอนบน จำนวน 9 จังหวัด ที่ยังคงมีสถานการณ์น้ำท่วม  ขอให้พยายามร่วมเป็นกำลังใจและเข้าไปช่วยเหลือบรรเทาทุกข์ขั้นต้นแก่ประชาชนที่เดือดร้อนให้ทั่วถึงและต่อเนื่อง โดยอย่าให้ถูกตัดขาด ทั้งเสบียงอาหารและเวชภัณฑ์  สำหรับจังหวัดที่สถานการณ์คลี่คลายแล้ว ขอให้ดำรงความต่อเนื่องในการสนับสนุนศูนย์ป้องกันและบรรเทาสาธารณภัยจังหวัด ในการช่วยเหลือฟื้นฟูบ้านเรือนราษฎร เส้นทางคมนาคมและระบบสาธารณูปโภคในพื้นที่  เพื่อให้ประชาชนสามารถกลับมาใช้ชีวิตปกติโดยเร็ว 
  ปภ.  รายงานยังคงมีสถานการณ์อุทกภัยใน 9 จังหวัด เร่งระบายน้ำออกจากพื้นที่อย่างต่อเนื่อง  
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 13 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 31 จังหวัด สถานการณ์คลี่คลายแล้ว 22 จังหวัด ยังคงมีสถานการณ์อุทกภัย 9 จังหวัด ได้แก่ จังหวัดนครพนม อุบลราชธานี บึงกาฬ สกลนคร กาฬสินธุ์ ยโสธร เพชรบุรี สุราษฎร์ธานี และจังหวัดระนอง พร้อมร่วมกับหน่วยงานที่เกี่ยวข้อง เร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว 
  รัฐบาล จัดประชุมเอกอัครราชทูตและกงสุลใหญ่ประจำประเทศเพื่อนบ้าน มุ่งมั่นเชื่อมการทำงานกับประเทศเพื่อนบ้าน  
 การบรูณาการทำงานเชื่อมกับประเทศเพื่อนบ้านอย่างไร้รอยต่อเพื่อการพัฒนาอย่างยั่งยืน ถือเป็นแนวทางหนึ่งที่รัฐบาลให้ความสำคัญและมุ่งมั่นที่จะกระชับความร่วมมือกับนานาประเทศ เพื่อเตรียมพร้อมรับการเปลี่ยนแปลงของโลกในปัจจุบัน และการเป็นประชาคมอาเซียน รวมถึงการสร้างความเชื่อมั่น สร้างภาพลักษณ์ที่ดีของไทย
 ในโอกาสนี้  พลเอก ประยุทธ์ จันทร์โอชา นายกรัฐมนตรี เป็นประธานการประชุมเอกอัครราชทูตและกงสุลใหญ่ประจำประเทศเพื่อนบ้านกับผู้ว่าราชการจังหวัดชายแดนแบบเต็มคณะ ที่กระทรวงการต่างประเทศ  โดยเน้นการหารือเพื่อพัฒนาคุณภาพจังหวัดชายแดนและเสริมความร่วมมือกับประเทศเพื่อนบ้านซึ่งจะรับฟังข้อเสนอของเอกอัครราชทูตไทยประจำประเทศเพื่อนบ้าน 5 ประเทศ ได้แก่ กัมพูชา สปป.ลาว เมียนมา เวียดนาม และมาเลเซีย รวมทั้งผู้ว่าราชการจังหวัดตามแนวชายแดน จำนวน 32 จังหวัด ภายใต้คำขวัญ “เชื่อมโลกสู่ไทย เชื่อมไทยสู่โลก เชื่อมจังหวัดสู่เพื่อนบ้านและโลก”  หัวข้อ “ความร่วมมือเพื่อพัฒนาชายแดนที่มั่นคง มั่งคั่ง และยั่งยืน”  โดยมุ่งเน้นการทำงานเป็นทีมอย่างบูรณาการ สอดคล้องกับแนวทางและกลไกที่ยั่งยืนในการขับเคลื่อนยุทธศาสตร์ชาติ ระยะ 20 ปี นโยบาย “ไทยนิยม ยั่งยืน” และ “ประชารัฐ” รวมทั้งโมเดลการพัฒนา “ไทยแลนด์ 4.0” ซึ่งการพัฒนาคู่ขนานทั้งสองด้านนี้จะทำให้การพัฒนาประเทศไทยมีความมั่นคงมั่งคั่งยั่งยืน
 นอกจากนี้ รัฐบาลยังมีนโยบายไทยแลนด์ + 1 ที่มุ่งเน้นการพัฒนาอย่างยั่งยืนระหว่างไทยกับประเทศเพื่อนบ้าน สร้างความเชื่อมโยงระหว่างความร่วมมือกับประเทศที่พัฒนาแล้วในภูมิภาคและนอกภูมิภาค โดยไม่ทิ้งประเทศใดไว้ข้างหลัง โดยอาศัยกลไกต่างๆ ที่มีอยู่
 สำหรับการประชุมระหว่างเอกอัครราชทูตและกงสุลใหญ่ประจำประเทศเพื่อนบ้านกับผู้ว่าราชการจังหวัดชายแดน เป็นเวทีและโอกาสให้ส่วนราชการไทยในพื้นที่ (จังหวัด) จากส่วนกลาง และต่างประเทศได้มาพบ เพื่อแลกเปลี่ยนข้อมูลและข้อคิดเห็น เกี่ยวกับการดำเนินนโยบายต่อประเทศเพื่อนบ้าน กำหนดท่าทีและมีข้อเสนอร่วมกัน ทั้งสองกระทรวงยังจะได้ร่วมกันหารือเพื่อบูรณาการการขับเคลื่อนยุทธศาสตร์ชาติระยะ 20 ปี ด้านความมั่นคงและด้านการสร้างความสามารถในการแข่งขัน และแผนพัฒนาเศรษฐกิจและสังคมแห่งชาติ รวมทั้งร่วมขับเคลื่อนนโยบาย “ไทยนิยม ยั่งยืน” ในการผลักดันการพัฒนาในพื้นที่ ภายใต้นโยบาย “การทูตประชารัฐ” ในการส่งเสริมให้ทุกภาคส่วนมีส่วนร่วมในการต่างประเทศ 
เศรษฐกิจ/ท่องเที่ยว
  นายกรัฐมนตรี แนะภาคการเกษตรปรับตัวรับมือปัญหาราคาผลผลิตตกต่ำอย่างยั่งยืน วอนทุกฝ่ายร่วมมือ  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี กล่าวถึงราคาพืชผลทางการเกษตรโดยเฉพาะข้าว ว่า ในช่วงนี้มีราคาดี เพราะต่างประเทศประสบภัยธรรมชาติ จึงมีความต้องการสินค้าข้าวสูง แต่หากในปีต่อไป เราปลูกข้าวมากขึ้นจนเกินความต้องการของตลาด ก็จะทำให้ราคาตกต่ำลงอีกเป็นวัฏจักร โดยเน้นย้ำว่า ปัญหาหลักของภาคการเกษตร คือต้นทุนการผลิตสูง เกษตรกรมีหนี้สินทั้งในระบบและนอกระบบ ทำให้ต้องขายที่ดินให้นายทุน และเช่าที่เพื่อทำกิน สิ่งเหล่านี้เกิดขึ้นมาอย่างยาวนาน รัฐบาลจึงอยากให้ทุกฝ่ายหันมาร่วมกันแก้ไขปัญหาอย่างจริงจัง 
 ทั้งนี้จุดอ่อนของการทำการเกษตรแบบอิสระ คือ การแบกรับภาระต้นทุนที่สูง และเมื่อต่างคนต่างทำ จึงขายไม่ได้ เพราะตลาดไม่ต้องการ แต่หากมีการรวมกลุ่มผลิตสินค้าที่สอดคล้องกับตลาดก็จะทำให้ขายได้ จึงต้องมีการรวมกลุ่มเป็นสหกรณ์ วิสาหกิจชุมชน หรือเกษตรแปลงใหญ่ เพื่อลดต้นทุน เพิ่มปริมาณและคุณภาพ สร้างอำนาจต่อรองให้แก่ตนเอง รวมทั้งทำไร่นาสวนผสม ลดปริมาณพืชที่ปลูกอยู่เพียงชนิดเดียวไปปลูกพืชอื่นทดแทน และเลี้ยงสัตว์เป็นรายได้เสริม
 อย่างไรก็ตามหากประสบปัญหาราคาตกต่ำ และรัฐบาลต้องรับซื้อในราคาสูง เมื่อขายไม่ได้ก็ยิ่งขาดทุน จะทำให้กระทบต่องบประมาณของประเทศ ดังนั้นทุกคนจะต้องช่วยกันเพื่อให้เกษตรกรมีชีวิตที่ดีขึ้นอย่างยั่งยืน 
  ก.ล.ต. ออกแนวปฏิบัติสำหรับผู้ถือหุ้นใช้สิทธิเรียกประชุมผู้ถือหุ้นเอง ตามมาตรา 100 แห่ง พ.ร.บ. บริษัทมหาชนฯ   
 นายรพี สุจริตกุล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  กล่าวว่า การออกแนวปฏิบัติสำหรับผู้ถือหุ้นใช้สิทธิเรียกประชุมผู้ถือหุ้นเองบัญญัติมาตรา 100 แห่งพระราชบัญญัติบริษัทมหาชนฯ นั้นเพื่อที่จะต้องการเพิ่มความคุ้มครองให้แก่ผู้ถือหุ้นในกรณีที่บริษัทจดทะเบียนประสบปัญหา  อย่างไรก็ดี ตั้งแต่มีการปรับปรุงแก้ไขมาตราดังกล่าว มีประเด็นการจัดประชุมผู้ถือหุ้นที่ยังไม่ชัดเจนและเป็นอุปสรรคในทางปฏิบัติ ซึ่ง ก.ล.ต. ตลาดหลักทรัพย์ฯ และศูนย์รับฝากหลักทรัพย์ฯ เห็นความสำคัญของการใช้สิทธิ และต้องการอำนวยความสะดวกให้ผู้ถือหุ้นใช้สิทธิเรียกประชุมได้เองในกรณีที่คณะกรรมการบริษัทไม่จัดประชุม จึงได้ร่วมกันกำหนดแนวปฏิบัติในส่วนที่เกี่ยวกับกฎหมายหลักทรัพย์ เพื่อช่วยให้การใช้สิทธิของผู้ถือหุ้นที่จะร่วมกันแก้ไขปัญหาสามารถเกิดขึ้นได้จริงและช่วยให้ธุรกิจเดินหน้าต่อไป ด้วยความเรียบร้อย เช่นเดียวกับที่กระทรวงพาณิชย์มีแนวทางการจดทะเบียนกรณีการจัดประชุมโดยผู้ถือหุ้นที่เผยแพร่ไปแล้วก่อนหน้านี้
 ทั้งนี้แนวปฏิบัติสำหรับผู้ถือหุ้นในการใช้สิทธิเรียกประชุมวิสามัญผู้ถือหุ้นเองนี้ จะเป็นประโยชน์แก่ผู้ถือหุ้นที่ต้องการใช้สิทธิตามมาตรา 100 ในด้านต่างๆ อาทิ การเผยแพร่ข้อมูลในวงกว้าง /การกำหนด record date  จะเปิดให้ผู้ถือหุ้นสามารถกำหนด record date เองได้/การแสดงสถานะความเป็นผู้ถือหุ้น  ศูนย์รับฝากหลักทรัพย์ฯ จะเปิดให้ผู้ถือหุ้นสามารถขอคัดสำเนาทะเบียนผู้ถือหุ้นเพื่อแสดงความเป็นผู้ถือหุ้นได้ทันที/การจัดทำหนังสือเชิญประชุม  ศูนย์รับฝากหลักทรัพย์ฯ จะพิมพ์เอกสารสิทธิและส่งหนังสือเชิญประชุมให้กับผู้ถือหุ้นทุกราย/การดำเนินการตามมติที่ประชุมผู้ถือหุ้น  คณะกรรมการบริษัทมีหน้าที่ดำเนินการตามมติที่ประชุมผู้ถือหุ้นให้สำเร็จลุล่วง
 ผู้ถือหุ้นของบริษัทจดทะเบียนและผู้ที่สนใจ สามารถศึกษาแนวปฏิบัติสำหรับผู้ถือหุ้นได้บนเว็บไซต์ของ ก.ล.ต. www.sec.or.th หรือติดต่อ SEC Help Center โทร. 1207 
สังคม
   รมว.พม. ขอให้ประชาชนที่ได้รับความเดือดร้อนทางสังคม ติดต่อขอรับความช่วยเหลือได้ที่ศูนย์ช่วยเหลือสังคมสายด่วน 1300 ตลอด 24 ชั่วโมงง 
พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวในรายการเดินหน้าประเทศไทย ถึงภารกิจของศูนย์ช่วยเหลือสังคมสายด่วน 1300  เป็นศูนย์กลางรับเรื่องร้องทุกข์ พร้อมให้คำปรึกษา แนะนำ ประสานส่งต่อการให้ความช่วยเหลือประชาชนทุกกลุ่มเป้าหมาย จะมีนักสังคมสงเคราะห์ให้คำปรึกษาหรือลงพื้นที่ให้ความช่วยเหลือ  เบื้องต้นพบว่าประชาชนต้องการให้ศูนย์แห่งนี้ช่วยเหลือเรื่องปัญหาความรุนแรงในครอบครัวมากที่สุด  รองลงมาคือปัญหาความยากจน  จะดำเนินการเริ่มจากกระบวนการสอบถามเพื่อคัดกรองบุคคลที่ขอความช่วยเหลือได้รับความเดือดร้อนจริงหรือไม่  หากได้รับความเดือดร้อนจริงก็จะได้รับการเยียวยาช่วยเหลือตามระเบียบ  พร้อมขอให้ประชาชนทุกคน หากพบเห็นหรือประสบปัญหาด้านสังคม สามารถขอรับความช่วยเหลือได้ที่ศูนย์ช่วยเหลือสังคม สายด่วน 1300 ตลอด 24 ชั่วโมง 
 นางสาวดรุณี มนัสวานิช ผู้อำนวยการศูนย์ช่วยเหลือสังคม สายด่วน 1300 กล่าวเพิ่มเติมว่า  ศูนย์ช่วยเหลือสังคมฯ แห่งนี้ จะมีเจ้าหน้าที่หมุนเวียนมารับโทรศัพท์เพื่อคอยให้คำแนะนำและวิเคราะห์เพื่อประเมินสภาพปัญหาตลอด 24 ชั่วโมง  โดยแต่ละวันมีเรื่องร้องเรียนเฉลี่ยวันละ 285 สายต่อวัน ส่วนใหญ่พบเป็นปัญหาเด็กและเยาวชน รวมถึงพบอุปสรรคของการทำงาน  โดยในพื้นที่กรุงเทพมหานครเป็นเรื่องการจราจร  ขณะที่ในส่วนของต่างจังหวัดเป็นเรื่องระยะทางที่มีระยะไกล  จึงทำให้การส่งต่อความช่วยเหลือเป็นอุปสรรค แต่ยืนยันมีเจ้าหน้าที่ให้ความช่วยเหลือเพียงพอ  
 ประชาชนใช้ช่วงวันหยุดยาวเทศกาลวันแม่ เดินทางสมัครประชาชนจิตอาสา ต่อเนื่องตลอดทั้งวัน   
 บรรยากาศในการเปิดรับสมัครประชาชนเข้าร่วมโครงการจิตอาสา "เราทำความ ดี ด้วยหัวใจ" ณ ศูนย์อำนวยการใหญ่ โครงการจิตอาสาพระราชทานตามแนวพระราชดำริ สำนักพระราชวัง สนามเสือป่า กรุงเทพมหานคร ตลอดทั้งวันนี้มีประชาชนเดินทางเข้ามาสมัครเป็นจำนวนมาก แม้จะมีฝนตกลงมาเล็กน้อยก็ไม่เป็นอุปสรรคแต่อย่างใด 
 ซึ่งตั้งแต่เริ่มเปิดรับสมัครจิตอาสาทั่วไปตั้งแต่วันที่ 12 กรกฎาคม 2561 จนถึงปัจจุบันมีผู้มาสมัครเข้าโครงการ ณ ศูนย์อำนวยการใหญ่ โครงการจิตอาสาพระราชทานตามแนวพระราชดำริ สำนักพระราชวัง สนามเสือป่า แล้วกว่า 133,000 คน(133,161) เป็นชาย 80,628 คน หญิง 52,442 คน และมีชาวต่างชาติมาร่วมสมัครเข้าร่วมด้วยอีก 91 คน
 โดยประชาชนที่เข้ามาสมัครจะได้รับการอำนวยความสะดวกจากเจ้าหน้าที่ในการบอกขั้นตอนปฏิบัติอย่างใกล้ชิด จากนั้นผู้สมัครจะได้รับฟังการบรรยายหน้าที่และภารกิจก่อนจะร่วมกล่าวคำปฏิญาณและเข้าสู่พิธีการรับสิ่งของพระราชทาน อาทิ หมวก ผ้าพันคอ และบัตรประจำตัวประชาชนจิตอาสา 
 ทัพนักกีฬาไทย พร้อมแข่งขันกีฬาเอเชี่ยนเกมส์ ครั้งที่ 18 ที่ประเทศอินโดนีเซีย  ตั้งเป้า 15-20 เหรียญทอง 
 นายธนา ไชยประสิทธิ์  หัวหน้าคณะนักกีฬาไทย  กล่าวว่า ขณะนี้คณะนักกีฬาไทยที่เดินทางไปแข่งขันกีฬาเอเชี่ยนเกมส์ ครั้งที่ 18 ระหว่างวันที่ 18 สิงหาคมถึงวันที่ 2 กันยายนนี้ ที่ประเทศอินโดนีเซีย มีความพร้อมเต็มที่  โดยได้วางแผนเป็นขั้นตอน ทั้งการประสานงานกับอินโดนีเซียเจ้าภาพ แจ้งกำหนดการเดินทางเพื่อจัดรถรับ-ส่งนักกีฬา  การให้สหพันธเชิญกรรมการของแต่ละสมาคมร่วมเป็นสักขีพยานและตัดสินเกมการแข่งขันต่างๆ  การลงทะเบียนนักกีฬาที่เข้าร่วมแข่งขัน ที่เมืองจาการ์ต้าและปาเล็มบังทั้งหมด 800 คน รวมถึงเจ้าหน้าที่อีก 400 คน  ขณะนี้มีทีมนักกีฬาไทยทยอยเดินทางเข้าร่วมการแข่งขันแล้ว อาทิ ทีมฟุตบอลชาย ทีมแฮนด์บอล ขี่ม้า ทั้งหมดเจ้าภาพจัดอยู่หมู่บ้านนักกีฬา ยกเว้นกีฬาบางชนิดอยู่นอกเมืองต้องเข้าพักที่โรงแรม เมื่อทีมนักกีฬาที่เดินทางไปถึงแล้ว จะจัดตารางฝึกซ้อมให้กับนักกีฬา  พร้อมยอมรับแม้จะมีการประสานในเรื่องต่างๆ เรียบร้อยแล้ว แต่ยังมีความกังวลเรื่องการตัดสินของกรรมการ  ได้มอบหมายให้ทุกสมาคมกีฬา ไปศึกษากฎระเบียบ กติกาไว้เป็นอย่างดี  หากถูกตัดสินไม่เป็นธรรมจะได้ทักท้วงได้ทันท่วงที  พร้อมหวังว่าการแข่งขันครั้งนี้ ทัพนักกีฬาไทยจะคว้าเหรียญทองได้ 15-20 เหรียญ  โดยเฉพาะกีฬาตะกร้อกับเป้าหมาย  4 เหรียญทอง 
 หัวหน้าคณะนักกีฬาไทย กล่าวอีกว่า  การแข่งขันกีฬาเอเชี่ยนเกมส์ครั้งนี้ ทางอินโดนีเซียเป็นเจ้าภาพ  ให้นักเรียนนักศึกษาหยุดเรียน พร้อมจัดช่องจราจร หรือเลนพิเศษสำหรับเอเชี่ยนเกมส์ เปิดในวันที่ 17 สิงหาคมก่อนเปิดการแข่งขัน  1 วัน  เพื่อลดการจราจรติดขัด